อีโอดีเข้าทำลายลูกระเบิดในป่าลึกที่ยะลา สมัยสู้โจรคอมมิวนิสต์มลายาแล้ว
อีโอดีของทหารอากาศและตชด. เข้าเก็บกู้และทำลายลูกระเบิดแบบ MK82 สมัยที่มีการสู้รบโจรจีนคอมมิวนิสต์มลายา โดยได้ระเบิดทำลายทิ้งดังตูมสนั่นป่า เป็นหลุมกว้าง 3 ม. ลึกราว 80 ซม. จนต้นไม้โล่งเตียนวานนี้ (25 ก.พ.) น.ต.กรณรงค์ สุดโต หัวหน้าชุดค้นหาทำลายวัตถุระเบิดกองกำลังทางอากาศ เฉพาะกิจที่ 9 พร้อมด้วย ร.ต.อ.สมบัติ มณีรัตน์ หัวหน้าชุดเก็บกู้ทำลายวัตถุระเบิด ตชด.445 นำกำลังเจ้าหน้าที่ชุดเก็บกู้ทำลายวัตถุระเบิด เข้าทำลายวัตถุระเบิด MK82 ที่ทิ้งจากเครื่องบิน สมัยมีการสู้รบกับโจรจีนคอมมิวนิสต์มลายา โดยเจ้าหน้าที่ทหารชุดป้องกันชายแดนที่ 4 ได้ลาดตระเวนร่วมกับ อรบ.บ้านปิยะมิตร-จุฬาภรณ์ แล้วพบในป่าลึกบริเวณพื้นที่บ้านดอน หมู่ 7 ต.อัยเยอร์เวง อ.เบตง จ.ยะลา เมื่อวันที่ 20 ก.พ. ที่ผ่านมาก่อนที่เจ้าหน้าที่จะเข้าทำลายระเบิด ได้ให้เจ้าหน้าที่ ตชด. ทหาร ตำรวจ สภ.อัยเยอร์เวง อส. อรบ. ประชาสัมพันธ์ให้พี่น้องประชาชนในพื้นที่รับทราบ ไม่ให้ขึ้นไปทำสวน โดยให้อยู่ห่างจากจุดระเบิดรัศมีประมาณ 3 กิโลเมตร จากนั้นเจ้าหน้าที่ได้เดินไปยังจุดที่พบระเบิดด้วยความยากลำบาก ต้องผ่านสวนยาง สวนผลไม้ ลัดเลาะไปตามลำธารจนถึงป่าลึก ใช้เวลาประมาณ 45 นาที ก็พบระเบิดอยู่ในหุบเขากลางลำธาร ซึ่งเป็นระเบิด MK82 มีขนาดความยาว 61 นิ้ว เส้นรอบวง 31 นิ้ว น้ำหนัก 500 ปอนด์จากการตรวจสอบพบเป็นระเบิดที่ยังทำงานได้สมบูรณ์ สะเก็ดระเบิดกระเด็นไกลได้ประมาณ 1.7 กิโลเมตร หลังจากตรวจสอบระเบิดเรียบร้อยแล้ว เจ้าหน้าที่ได้ดูสถานที่ พร้อมวางแผนในการระเบิดทำลาย โดยใช้ระเบิดแรงสูงจุดชนวนฝักแคถ่วงเวลา โดยหน่วงเวลาไว้ประมาณ 40 นาที เพื่อให้เจ้าหน้าที่ซึ่งเป็นคนจุดชนวนสามารถเดินมาหลบเข้าที่กำบังได้ทัน อยู่ห่างจากจุดระเบิดประมาณ 1.5 กิโลเมตร ในช่วงระเบิดเจ้าหน้าที่ทุกคนได้นั่งหลบหลังภูเขา ซึ่งเสียงระเบิดลูกนี้ดังมากสนั่นไปทั้งป่า คาดว่าดังไปไกลหลายกิโลเมตรจากนั้นเจ้าหน้าที่ได้เดินเท้าเข้าไปตรวจสอบพบจุดที่ระเบิดเป็นหลุมกว้างประมาณ 3 เมตร ลึกประมาณ 80 ซม. ต้นไม้ ต้นหญ้า กอไม้ไผ่ ที่อยู่บริเวณนั้นล้มหายไปหมด สภาพพื้นที่เปลี่ยนไปจากตอนที่ยังไม่ทำลายระเบิดเป็นอย่างมาก แต่ก็ยังมีต้นไม้ต้นใหญ่ที่ไม่เป็นอะไร มีเพียงร่องรอยสะเก็ดระเบิดเท่านั้นนายหวังไหล แซ่ลิ่ว อายุ 63 ปี ที่ปรึกษากองพัน อรบ.พิเศษ บ้านปิยะมิตร-จุฬาภรณ์ ซึ่งเคยเป็นอดีตสหาย หรือ โจรจีนคอมมิวนิสต์มลายา เล่าว่า ระเบิดลูกดังกล่าวทางกองทัพได้ใช้เครื่องบินมาทิ้งไว้เมื่อ 42 ปีที่แล้ว ซึ่งช่วงนั้นเป็นช่วงที่รัฐบาลไทยได้ร่วมกับประเทศมาเลเซีย สู้รบปราบปรามสหายอย่างหนัก แต่ลูกระเบิดดังกล่าวไม่ระเบิด เลยยังอยู่จนถึงทุกวันนี้.
อีโอดีของทหารอากาศและตชด. เข้าเก็บกู้และทำลายลูกระเบิดแบบ MK82 สมัยที่มีการสู้รบโจรจีนคอมมิวนิสต์มลายา โดยได้ระเบิดทำลายทิ้งดังตูมสนั่นป่า เป็นหลุมกว้าง 3 ม. ลึกราว 80 ซม. จนต้นไม้โล่งเตียน 
ทำลายระเบิด,เก็บกู้วัตถุระเบิด,อีโอดี,ระเบิด MK82,ต.อัยเยอร์เวง,ยะลา,พบระเบิดกลางป่า,ข่าวทั่วไป